[{"text_idx": "#000003", "text": "Ettevo\u0303tlikkuse ja ettevo\u0303tluso\u0303ppe su\u0308steemne arendamine Eestis\nEttevo\u0303tluspa\u0308devuse arendamise ja enesehindamise juhend\nEttevo\u0303tete ja koolide koosto\u0308o\u0308 heade praktikate kogumik"}, {"text_idx": "#000006", "text": "O\u0303pitee ja to\u0308o\u0308 muutuvas keskkonnas\nSpetsialiseeritud moodulid 4. taseme kutseo\u0303ppes\nSpetsialiseeritud moodulid 5. taseme kutseo\u0303ppes"}, {"text_idx": "#000008", "text": "Ettevo\u0303tluspa\u0308devustest \u2013 mis ja milleks?"}, {"text_idx": "#000009", "text": "Ettevo\u0303tlikku ja ettevo\u0303tluso\u0303pet rakendavad koolid"}, {"text_idx": "#000011", "text": "Tiina Aidnik: Ettevo\u0303tluso\u0303pe no\u0303uab aega, kuid just noortega koos tegutsedes na\u0308ed nende arengut"}, {"text_idx": "#000012", "text": "Sildid: ettevo\u0303tluso\u0303petaja, ettevo\u0303tluso\u0303ppe koolitusprogramm, STARTER"}, {"text_idx": "#000013", "text": "Tiina Aidnik on Tartu Miina Ha\u0308rma Gu\u0308mnaasiumi ja Tartu Kutseharidusekeskuse o\u0303petaja, kes ettevo\u0303tluso\u0303petaja meistriklassi koolitusprogrammi la\u0308bimise ja\u0308rel pani aluse o\u0303pikogukonnale. Tiina jaoks on eriti su\u0308dantsoojendavad noored, kes on tulnud u\u0308tlema, kuidas ettevo\u0303tluso\u0303ppest saadud praktiline kogemus on neid aidanud nii Eestis kui va\u0308lismaal kooli- ja to\u0308o\u0308intervjuudel. Ettevo\u0303tluso\u0303pe on ju palju rohkemat kui finantsid."}, {"text_idx": "#000015", "text": "Olen o\u0303petanud majandust ja ettevo\u0303tluso\u0303pet 2-9. klassini po\u0303hikoolis ning kutsekoolis ja areng on olnud po\u0303nev. Aastal 2010 alustades oli olukord teine. Kasutasin palju JA Eesti \u201e7 sammu\u201c programmi. Kujundasime tollal tunnis endale meelepa\u0308rase pangakaardi, nu\u0308u\u0308d saame seda pangast tellida ja lastele o\u0303petame rahatarkust koos pankadega. Tollal ra\u0308a\u0308kisime riigi rollist majanduses ja planeerisime linna, nu\u0308u\u0308d saab minna Ettevo\u0303tlusku\u0308lla, kus ko\u0303ik on olemas.\nPraegu su\u0308mpatiseerib mulle su\u0308steem, kus noorematele on ettevo\u0303tlusteadmiste kinnistamiseks o\u0303ppema\u0308ngud, edasi u\u0308ldharidusele ja po\u0303hihariduse baasil kutseo\u0303ppuritele reaalsed tegevused nagu o\u0303pilasfirma ning keskhariduse baasil kutseo\u0303ppuritele ja ko\u0303rgharidusele STARTER a\u0308riideede arendamise programm."}, {"text_idx": "#000016", "text": "O\u0303nnelikud noored la\u0308bi u\u0308histe pingutuste ja eduelamuse"}, {"text_idx": "#000017", "text": "Ettevo\u0303tluso\u0303ppe meetodite ja programmide kasutamine o\u0303ppeto\u0308o\u0308s pakub o\u0303pilastele po\u0303nevust ja koostegemise ro\u0303o\u0303mu juba u\u0308sna esimestel kooliaastatel. Selline o\u0303petamisviis arendab iseseisvust ja loovust. Mitte majandusliku tulu saamine, vaid pigem ettevo\u0303tliku eluhoiaku kujundamine, u\u0308hise eesma\u0308rgi nimel pingutamine, u\u0308htses meeskonnas on hindamatu kogemus edasises elus hakkama saamiseks. Alustada tuleb lihtsatest asjadest, o\u0303ppides protsessiga toimetulekut. Va\u0308ga oluline on kogu koolipere ja kooli juhtkonna toetus. Miina Ha\u0308rma Gu\u0308mnaasiumis, kus olen majandus- ja ettevo\u0303tluso\u0303petaja ning o\u0303pilasfirmade juhendaja sotsiaalsuunal o\u0303ppivatele o\u0303pilastele, saab teha o\u0303pilasfirmat praktilise uurimusto\u0308o\u0308na. O\u0303pilasfirmad peavad kokku puutuma erinevate mentoritega, kes aitavad neil oma ideed arendada \u2013 noored kohtuvad inimestega, kellega nad elus ei oleks arvanud, et kohtuvad. Noorte edu so\u0303ltub paljuski nendest endist, kas vaatavad mulle klassiruumis otsa vo\u0303i la\u0308hevad ja suhtlevad kooliseinte vahelt va\u0308ljaspool. Siis vo\u0303ivad arenema hakata po\u0308o\u0308rased, etteaimamatud edulood. Kunagi kasvas na\u0308iteks u\u0308hest lauama\u0308ngust va\u0308lja kolm erinevat toodet ja kuigi tiim lo\u0303petas kahjumiga, siis ei ole ma teist nii o\u0303nnelikku meeskonda na\u0308inud. Nad osalesid erinevatel vo\u0303istlustel, said kutseid ja\u0308rgmistele jne. Minu o\u0303pilaste o\u0303pilasfirmast Wooch kasvas va\u0308lja reaalne ja praegugi toimetav tuntud firma. Reeglina noored ei va\u0308lju o\u0303pilasfirmast pettumusega, nad on va\u0308hemalt kogemuste vo\u0303rra rikkamad. Tore on ju elada sisse rollidesse, kes tegeleb turundusega, kes mu\u0308u\u0308giga, kes finantsidega. See on vo\u0303imalus siduda teooria praktikaga.\nTartu kutsehariduskeskuse IKT o\u0303ppekavas on ettevo\u0303tlusprojekt 1,5 EAP ulatuses. Iseseisva to\u0308o\u0308 raames suunan oma o\u0303ppureid vabatahtlikkuse alusel STARTER programmi ja ka\u0308in ise nendega kaasa, arutame tundides seminaride sisu ja toetan tundides ka o\u0303ppurite a\u0308riideede arendamist. STARTER ja o\u0303pilasfirmade programm on lo\u0303imitud erinevates ainetes vajaminevate tegevustega. Nt projekti alustades vo\u0303i karja\u0308a\u0308ri planeerimise ja ettevo\u0303tte moodulis to\u0308o\u0308tavad idee va\u0308lja ja viivad selle STARTERis vo\u0303i o\u0303pilasfirmana ellu. Kutseo\u0303ppurid on STARTERis hinnas, sest meeskondadesse vajatakse erinevat kompetentsi \u2013 kellel on vaja programmeerida, kellel veebilehte, kui enda konkreetset ideed ei ole, siis to\u0303mmatakse nad igal juhul teistesse tiimidesse. Nt Fiction Feel oli meeskond, kus said kokku erinevate koolide ja erialade inimesed, kellel ko\u0303igil polnud ettevo\u0303tlusprojekti isegi o\u0303ppekavas, kuid oli tahtmine midagi teha. Idee siduda tehnoloogiliselt vaatamisva\u0308a\u0308rsused ilukirjandusega leidis Tartu linna poolt rahastamist ja elab nu\u0308u\u0308d oma elu edasi.\nVahel ongi vaja panna o\u0303pilased u\u0308ksteist leidma, kes kellega sobitub meeskonna moodustamiseks. Nii u\u0308ld- kui kutsehariduses on meeskonnato\u0308o\u0308d u\u0308lita\u0308htsad ja seal toimub ettevo\u0303tlikkuspa\u0308devuse arendamine la\u0308bivalt."}, {"text_idx": "#000018", "text": "O\u0303pilased ra\u0308a\u0308givad, et praktiline ettevo\u0303tluso\u0303pe aitab kandideerimisel"}, {"text_idx": "#000019", "text": "Paljud teevad STARTERi ja o\u0303pilasfirma la\u0308bi kogemuse saamiseks, sest tahavad veel o\u0303ppida ja siis otsustada, mida tulevikus teha, kuid tagavad seela\u0308bi endale laiemad valikud. Kaks o\u0303pilast on saanud o\u0303pilasfirmast innustust, et minna Taani majandust o\u0303ppima. Tagasisides u\u0308tlesid nad, et Eestis on olnud just ettevo\u0303tluso\u0303pe see hea ja praktiline asi, mis aitas neil tunda end kursusekaaslaste seas kindlamalt. Noored on kiitnud, et praktiliste programmide la\u0308bimine on aidanud neid ka kandideerimisel CVd esitades. Kaks o\u0303pilast on tulnud mulle u\u0308tlema, et o\u0303pilasfirmas ja STARTERis osalemise mainimine CVs oli va\u0308a\u0308rtuslik, sest to\u0308o\u0308andja hindas sellist kogemust ko\u0303rgelt. O\u0303ppides ei saadagi nii ha\u0308sti ettevo\u0303tluso\u0303ppe mo\u0303just aru, kui hiljem peale lo\u0303petamist to\u0308o\u0308turul olles, kui palju need noored oskavad teistest erinevalt mo\u0303elda ning eluplaane teha."}, {"text_idx": "#000020", "text": "Iga ettevo\u0303tluso\u0303ppe lisatund lisab kuhjaga arengusse"}, {"text_idx": "#000021", "text": "Ettevo\u0303tluso\u0303pe tahab aega \u2013 koosveedetud aega o\u0303petajaga, praktiliselt asju la\u0308bi tehes, o\u0303ppeka\u0308ikudel. Mida suurem on ettevo\u0303tluso\u0303ppe maht, seda rohkem ka na\u0308ed, kuidas nad sinu suunamisel arenevad. Ettevo\u0303tluskeskkonna teemat saab mujal po\u0303nevamalt ra\u0308a\u0308kida kui klassiruumis, see on hindamatu kogemus. Gu\u0308mnaasiumio\u0303pilastega ka\u0308ime o\u0303ppeka\u0308ikudel ettevo\u0303tetes, Enics ja pangad on eriti head partnerid. Hiljem arutame tundides ettevo\u0303tte toimimist, mida nad na\u0308gid ja o\u0303ppisid, seostame selle teooria ja o\u0303pituga. Ettevo\u0303ttes na\u0308evad lapsed asju erineval moel ja teisest vaatenurgast, sh ka enda karja\u0308a\u0308rivo\u0303imalusi. Pankades tagaruumides ka\u0308imine on lastele eriti po\u0303nev kogemus. Viimastel aastatel olen sisse toonud vo\u0303rgustumise ja erialaliitude teema \u2013 millised arengud vo\u0303iksid seal olla. See on saanud o\u0303pilaste poolt va\u0308ga head tagasisidet. Olen kutsunud ka ettevo\u0303tjaid tundidesse.\nRaharingluse teema on vajalik \u2013 mille eest vanemad palka saavad, kuidas poodi raha viiakse, mida pood selle rahaga teeb jne. See teema ka\u0308ib meil la\u0308bi erinevatel haridustasemetel. Ka poeska\u0308imise hind ju varieerub olenevalt elukohast. Lapsed ei taha ra\u0308a\u0308kida isiklikust eelarvest ja see ei ole ka vajalik, kuid oma isikliku eelarve planeerimine ka\u0308ib la\u0308bi ma\u0308ngude ja situatsioonide lahendamise. Eelarve mo\u0303tleme la\u0308bi a\u0308riidee ja selle kulude-tulude po\u0303hjal. Nii gu\u0308mnaasiumis kui kutsekoolis mu\u0308u\u0308vad o\u0303pilased enda valmistatud asju kooli jo\u0303ululaadal- see kinnistab ko\u0303ik o\u0303pitu, ei ole lihtsalt meelelahutus."}, {"text_idx": "#000023", "text": "U\u0308ldse ettevo\u0303tluso\u0303ppe programmiga liitumine on andnud mulle kuklasse ettevo\u0303tlikkuspa\u0308devuse arendamise. See pole mingi kolmandalt planeedilt pa\u0308rit imeloom \u2013 tegelikult arendame paljuski ettevo\u0303tlikkust igapa\u0308evaselt, aga teadlikult saame seda veel paremini teha, asju omavahel siduda ja planeerida. Ettevo\u0303tluso\u0303ppes on minu arvates raskeim meeskonnato\u0308o\u0308 la\u0308biviimine. O\u0303ppijatele tuleb ra\u0308a\u0308kida meeskonnana to\u0308o\u0308tamise eelistest, neile no\u0303u anda, mis kogemused ja oskused see annab ning kuidas koosto\u0308o\u0308d teha. Osad ei tahagi grupito\u0308id teha, kuid kui selgitada, et tulevikus to\u0308o\u0308l on seda vaja, siis ta saab aru ja liitub.\nLisaks vo\u0303tsin koolituselt kaasa ettevo\u0303tluso\u0303ppe o\u0303pikogukonna idee, mille kohe ka koolis ellu viisime. Ta\u0308naseks on ettevo\u0303tluso\u0303ppe o\u0303pikogukonnaga liitunud ma\u0308rkimisva\u0308a\u0308rne hulk Tartu Kutsehariduskeskuse ettevo\u0303tluso\u0303ppega kokku puutuvaid o\u0303petajaid.\nMo\u0303eldes mo\u0308o\u0308dunud koolitusprogrammile meenuvad sisukad vestlused kohvipausidel ja u\u0308histel lo\u0303unaaegadel, kus arutlesime sarnaste probleemide u\u0308le. Tekkisid ideed ja vo\u0303imalikud lahendused olemasolevatele probleemidele."}]